פלמחים

פַּלְמַחִים הוא קיבוץ השוכן במישור החוף הדרומי, מדרום לראשון לציון, ליד שפך נחל שורק לים התיכון. הקיבוץ משתייך למועצה האזורית גן רווה. היסטוריה הקיבוץ נוסד ב-11 באפריל 1949, י"ב בניסן ה'תש"ט. מייסדי הקיבוץ היו בוגרי הכשרה מגויסת של גרעין הצופים ד' של תנועת הצופים העבריים, יוצאי חטיבת יפתח של הפלמ"ח. גרעין ד' של תנועת הצופים העבריים, שהתגבש ב־1946, מנה כ־110 חברים (כמחציתם בנות) והצטיין בלכידות גבוהה ובארגון פנימי חזק; חבריו הגיעו מערים מרכזיות ומבתי ספר חקלאיים, התחלקו להכשרה בעין גב ובית השיטה, והתגייסו לפלמ"ח באוקטובר 1946. במהלך מלחמת העצמאות חברי הגרעין שירתו בעיקר בחטיבת יפתח והשתתפו בקרבות מרכזיים בגליל ובנגב. הקרבות כללו את כיבוש ביריה וצפת, מבצע דני לכיבוש לוד ורמלה, ומבצע יואב לפריצת הדרך אל הנגב הנצור. חברי הגרעין ספגו אבדות כבדות של 17 נופלים. למרות זאת נשמרה המסגרת החברתית. לאחר השחרור, התארגנו כ־80 מחברי הגרעין (בהם 35 בנות) במסגרת גרעין התיישבות בגבעת ברנר, וב־11 באפריל 1949 הקימו את קיבוץ פלמחים במסגרת הקיבוץ המאוחד. החל מהקמת היישוב מצאו חבריו את פרנסתם מקרבתם לים תחת הסיסמה: "הטו שכם, ים הוא גם כן לחם". בתחילה ניתן לו השם הזמני קבוצת הצופים ד'. המוסדות המיישבים הציעו לחברי הקיבוץ, שחלקם היו בעברם בצופי ים ורצו להתפרנס מדיג, להתיישב דווקא בנקודה זו, מתוך כוונה להקים יישוב בשממה שבין תל אביב לעזה. כשם קבוע לקיבוץ הציעו חבריו את "פלמחים" - צירוף המילים פלמ"ח וים, אך ועדת השמות סירבה לקבל את ההצעה, בנימוק שהיא אינה קבילה מבחינה לשונית. "בנוסף", טענו אנשי הוועדה, "שילוב המילה פלמ"ח כחלק בלתי נפרד מהשם, עלול ליצור רושם שמדובר ביישוב היחידי של הפלמ"ח". במקום פלמחים, הציעה הוועדה את השם "ימה", שלקוח מהפסוק "ופרצת ימה וקדמה צפונה ונגבה", ומסמל את השאיפה לכבוש את הים. התושבים התנגדו לשם המוצע, ובמרץ 1953 הציעה ועדת השמות הממשלתית, לקרוא לקיבוץ פלמ"ח או פלמ"חיה ושנה אחר-כך אושר השם פלמחים רשמית. בשנת 2004 התגוררו בקיבוץ 500 נפש. באותה שנה השתנה סוג הקיבוץ ל"קיבוץ מתחדש". חברי הקיבוץ עברו לניתוק כלכלי, כלומר קיבלו אחריות על הכנסתם והוצאותיהם. בוטלה הקופה המשותפת והצריכה המשותפת. ב-2011 החליטה אספת הקיבוץ לקלוט 25 משפחות מאלי סיני שפונו בתוכנית ההתנתקות שבוצעה ב-2005. בקיבוץ פעיל קן של תנועת השומר הצעיר משנת 2002 ובו חניכים ילדי וילדות הקיבוץ. כשני קילומטרים דרומית לקיבוץ שוכן בסיס פלמחים של חיל האוויר. בקרבת הבסיס שוכן אתר קברות עתיק, נבי רובין. חוף פלמחים ערך מורחב – חוף פלמחים חוף פלמחים הסמוך ליישוב ידוע בשקט היחסי השורר בו ובנופו הסלעי ומושך רוחצים ומבקרים מכל אזור ובכל עונות השנה. בחוף נמצא אתר עתיקות ארכאולוגי, אשר מרבית ממצאיו נאספו למוזיאון השוכן בקיבוץ. מוזיאון בית מרים ערך מורחב – מוזיאון בית מרים - הים ומלואו בקיבוץ הוקם מוזיאון "בית מרים" לארכאולוגיה ואקולוגיה ימית. המוזיאון נקרא על שמה של מרים ליפשיץ, חברת הקיבוץ אשר ליקטה את החרסים הראשונים. אוסף המוזיאון כולל ממצאים שנמצאו בשטח הקיבוץ בעקבות הכשרת שטחים וכן ממצאים שנמשו מהים. המוזיאון פועל בשיתוף פעולה עם רשות העתיקות. נעורים פלמחים במרכז הקיבוץ שוכן מועדון נוער לגילאי ט-יב בו נמצאים ילדי הקיבוץ בלבד. ב"נעורים" עוברים בני הנוער פעילויות חינוכיות מדי שבוע, על ידי מדריכים. כלכלה הכנסת הקיבוץ היא מחקלאות: מטעים, שדות וגידולי שלחין ובעל, מרפת חולבות ועגלים לפיטום, הנמצאת בקיבוץ גת בשותפות עם אותו קיבוץ וכן היי-טק (בקיבוץ שוכנת חברת מחשבים המתמחה בשחזור מידע שניזוק). רפת דרום, בקיבוץ גת, היא רפת משותפת בבעלות קיבוץ גת וקיבוץ פלמחים. היא מספקת חלב ל"טרה" ועובדים בה מספר אנשים משני הקיבוצים יחדיו ועוד מספר עובדים זרים. גלריה ראו גם מצד חשביהו יבנה-ים פארק תעשיות פלמחים קישורים חיצוניים אתר מוזיאון בית מרים נמרוד בוסו, סערה בחוף פלמחים, באתר כלכליסט, 31 בינואר 2018 פלמחים (ישראל), דף שער בספרייה הלאומית הערות שוליים